বাংলাদেশের প্রধানমন্ত্রী শেখ হাসিনা বললেন সংবিধান অনুযায়ী নির্বাচন হবে
শেখ হাসিনা বলেন, অত্যাচার ও নির্যাতনের মুখে মিয়ানমার থেকে ১০ লাখের বেশি শরনার্থী বাংলাদেশে এসেছে। মানবিক কারণে এ রোহিঙ্গাদের আমরা আশ্রয় দিয়েছি।
ভবিষ্যত সংসদ নির্বাচনে সহায়ক সরকারের দাবি নাকচ করে দিয়েছেন প্রধানমন্ত্রী শেখ হাসিনা। বলেছেন, সংবিধান অনুযায়ী ২০১৮ সালের শেষ দিকে জাতীয় সংসদের নির্বাচন অনুষ্ঠিত হবে। কিভাবে নির্বাচন অনুষ্ঠিত হবে তা সংবিধানেই বলা আছে। উল্লেখ্য যে, নিরপেক্ষ সরকারের দাবিতে ২০১৪ সনের নির্বাচন বয়কট করেছিল প্রধান বিরোধী দল বিএনপি। এবারও তারা একই দাবি উত্থাপন করছে। সরকারের চার বছর পূর্তি উপলক্ষে জাতির উদ্দেশে দেয়া ভাষণে প্রধানমন্ত্রী শেখ হাসিনা স্পষ্ট করেই বলেন, কোনো কোনো মহল আগামী নির্বাচনকে কেন্দ্র করে দেশে অরাজক পরিস্থিতির সৃষ্টি করতে পারে। তার ভাষায় জনগণ অশান্তি চান না। নির্বাচন বয়কট করে আন্দোলনের নামে জনগণের জানমালের ক্ষতি করবেন, এটা আর জনগণ মেনে নেবে না। শেখ হাসিনা তার সরকারের চার বছরের কার্যক্রমের বিশদ বর্ণনা দেন। বলেন, সারাবিশ্ব আজ বাংলাদেশকে সম্মানের চোখে দেখে। যে বাংলাদেশকে এক সময় করুণার চোখে দেখতো। সাহায্যের জন্য হাত বাড়ানোয় করুণার পাত্র মনে করতো। আজ সে বাংলাদেশ উন্নয়নের রোল মডেল হিসেবে বিশ্বসভায় সম্মানিত। শেখ হাসিনা বলেন, অত্যাচার ও নির্যাতনের মুখে মিয়ানমার থেকে ১০ লাখের বেশি শরনার্থী বাংলাদেশে এসেছে। মানবিক কারণে এ রোহিঙ্গাদের আমরা আশ্রয় দিয়েছি। প্রধানমন্ত্রী বলেন, জনগণই সকল ক্ষমতার মালিক। জনগণকেই ঠিক করতে হবে তারা কি চান। তারা কি দেশকে সামনে এগিয়ে যাওয়া দেখতে চান, নাকি পেছনের দিকে চলুক তাই দেখতে চান?